**………sz. napirend**

**Előterjesztve:**

Közoktatási, Közművelődési, Sport,

Egészségügyi, Szociális és Lakásügyi Bizottsághoz

**E L Ő T E R J E S Z T É S**

**a Képviselő-testület 2021. augusztus 31-i rendkívüli ülésére**

**Tárgy:** Javaslat a Közép-Budai Tankerületi Központtal kötendő Ingatlan használati és haszonkölcsön szerződés megkötésére

**Készítette:** …………………… Ötvös Zoltán osztályvezető s.k.

**Egyeztetve**: …………………… Kovács Márton alpolgármester s.k.

……………………. Annus Béláné igazgató

…………………… Vargáné Luketics Gabriella igazgató s.k.

**Látta:** …………………… dr. Szalai Tibor jegyző

…………………… dr. Silye Tamás jegyzői igazgató

A napirend tárgyalása zárt ülést nem igényel!

**Tisztelt Képviselő-testület!**

A Közép-Budai Tankerületi Központ vagyonkezelésében lévő, Magyar Állam tulajdonát képező 1021 Budapest II. ker. Völgy u. 20-22. (hrsz: 11403) ingatlanon felújítás és épületbővítés történt a Gyermekek Háza Általános Iskola és Gimnázium elhelyezése és működése céljából. Az ingatlanban tehát köznevelési intézmény fog működni, ahol a gyermekek étkeztetésről is gondoskodni kell. A gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 21/A. § (6) bekezdése alapján a főváros közigazgatási területén a köznevelési fenntartó által fenntartott nevelési-oktatási intézményben, illetve szakképző intézményben - a fővárosi önkormányzat saját tulajdonában álló ingatlanban működő nevelési-oktatási intézmények kivételével - a gyermekétkeztetés biztosítására a kerületi önkormányzat köteles.

Az intézményekben Önkormányzatunk a közétkeztetést a Hungast Vital Kft-vel kötött szerződéssel biztosítja, az iskolákban az Intézményeket Működető Központ munkatársai szolgálják fel a tanulóknak az élelmet. A szülők a II. kerületi Városfejlesztő Zrt. által működtetett iMenza rendszerben tudják megrendelni, befizetni, illetve lemondani gyermekeik részére az étkezést.

A beruházás keretén belül a Közép-Budai Tankerületi Központ olyan konyhatechnikai berendezéseket, és az étkeztetéshez szükséges eszközöket szerzett be, melyek nem képezik Önkormányzat tulajdonát, viszont azok a közfeladat ellátáshoz szükségesek, az étkeztetés biztosításra szolgáló konyhahelyiséggel együtt.

A Közép-Budai Tankerületi Központ és Önkormányzatunk a konyhahelyiség, illetve az abban található berendezések és eszközök használata jogalapjának rendezésére, illetve a használat feltételeire vonatkozóan - jelen előterjesztés mellékletét képező - szerződés megkötésére teszünk javaslatot.

A Közoktatási Közművelődési, Sport, Egészségügyi, Szociális és Lakásügyi Bizottság a Képviselő-testület ülésén ismerteti véleményét.

Kérem a Tisztelt Képviselő-testületet a határozati javaslatok elfogadására.

**H a t á r o z a t i j a v a s l a t o k**

1.)

A Képviselő-testület úgy dönt, hogy a Közép-Budai Tankerületi Központtal (székhely: 1027 Budapest, Fő utca 80., adószám: 15835248-2-41, képviseli: Hajnissné Anda Éva) a Gyermekek Háza Általános Iskola és Gimnáziumban (1021 Budapest II. ker. Völgy u. 20-22. (hrsz: 11403) a gyermekétkeztetés biztosítására az annak feltételeiről szóló ingatlan használati és haszonkölcsön szerződést - határozat melléklete szerinti tartalommal - megköti és felkéri a Polgármestert a szerződés aláírására.

**Felelős**: polgármester

**Határidő:** 2021. augusztus 31.

*A határozat meghozatalához egyszerű többségű szavazati arány szükséges.*

2.)

A Képviselő-testület felkéri a Polgármestert, hogy a Közép-Budai Tankerületi Központtal a Gyermekek Háza Általános Iskola és Gimnáziumban a gyermekétkeztetési feladatok ellátásának közüzemi költségének részleteit a számlázás és elszámolás rendjéről külön megállapodásban rendezze.

**Felelős**: polgármester

**Határidő:** 2021. szeptember 30.

*A határozat meghozatalához egyszerű többségű szavazati arány szükséges.*

B u d a p e s t, 2021. augusztus 16.

**Őrsi Gergely**

**Polgármester**

**……./2021.(VIII.31.) határozat melléklete**

**INGATLAN HASZNÁLATI ÉS HASZONKÖLCSÖN SZERZŐDÉS**

amely létrejött egyrészről a

**Közép-Budai Tankerületi Központ**

Székhely: 1027 Budapest, Fő utca 80.

Adószám: 15835248-2-41

ÁHT azonosító: 361406

statisztikai számjel: 15835248-8412-312-01

Képviseli: Hajnissné Anda Éva tankerület igazgató

mint Használatba adó– a továbbiakban: **Használatba adó**,

másrészről a

**Budapest Főváros II. kerületi Önkormányzat**

Székhely: 1024 Budapest, Mechwart liget 1.

képviseli: Őrsi Gergely polgármester

Törzsszáma: 745213

Adószám: 15735650-2-41

KSH statisztikai számjele: 15735650-8411-321-01

mint Használatba vevő (a továbbiakban: **Használatba vevő**),

(a továbbiakban együttesen: Szerződő Felek, vagy Felek) között Budapest Főváros II. Kerületi Önkormányzat Képviselő-testületének …………/2021.(VIII.31.) határozata alapján, az alulírott helyen és időben az alábbi feltételekkel:

**Előzmények**

Szerződő Felek előzményként rögzítik, hogy Használatba adó a vagyonkezelésében lévő, Magyar Állam tulajdonát képező 1021 Budapest II. ker. Völgy u. 20-22. (hrsz: 11403) ingatlanon felújítást és épületbővítést hajtott végre a Gyermekek Háza Általános Iskola és Gimnázium elhelyezése és működése céljából. Az ingatlanban tehát köznevelési intézmény fog működni, ahol a gyermekek étkeztetésről is gondoskodni kell. A gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 21/A § (6) bekezdése alapján a főváros közigazgatási területén a köznevelési fenntartó által fenntartott nevelési-oktatási intézményben, illetve szakképző intézményben - a fővárosi önkormányzat saját tulajdonában álló ingatlanban működő nevelési-oktatási intézmények kivételével – a gyermekétkeztetés biztosítására a kerületi önkormányzat köteles. Előbbiek alapján a gyermekéteztetés biztosítása Használatba vevő kötelezettsége. A beruházás keretén belül Használatba adó olyan konyhatechnikai berendezéseket, és az étkeztetéshez szükséges eszközöket szerzett be, melyek nem képezik Használatba vevő tulajdonát, viszont azok a közfeladat ellátáshoz szükségesek, az étkeztetés biztosításra szolgáló konyhahelyiséggel együtt. A konyhahelyiség, illetve az abban található berendezések és eszközök használata jogalapjának rendezése, illetve a használat feltételeire vonatkozóan jelen szerződést (továbbiakban: szerződés) kötik felek:

**Felek jogai és kötelezettségei**

1. Használatba adó kijelenti, hogy jelen szerződés megkötése (hasznosítás) előtt meggyőződött arról, hogy Használatba vevő megfelel az ingyenes használatba adás jogszabályban előírt feltételeinek, azaz, hogy nemzeti vagyon ingyenesen kizárólag közfeladat ellátása, a lakosság közszolgáltatásokkal való ellátása, valamint e feladatok ellátásához szükséges infrastruktúra biztosítása céljából az ahhoz szükséges mértékben hasznosítható. Előbbieknek a gyermekétkeztetéshez való használattal Használatba vevő maradéktalanul megfelel.
2. Jelen szerződést felek versenyeztetési eljárás nélkül kötik, mivel Használatba vevő az államháztartás körébe tartozó szervezetnek minősül, és mint ilyennel a nemzeti vagyonról szóló 2011. évi CXCVI törvény 11. § (11) bekezdése alapján erre lehetőség van.
3. Felek rögzítik továbbá, hogy Használatba vevő a nemzeti vagyonról szóló 2011. évi CXCVI törvény 3. § 1a) pontja alapján, jellegénél fogva átlátható szervezetnek minősül.
4. Használatba adó ingyenes használatba adja a 1021 Budapest II. ker. Völgy u. 20-22. szám alatti ingatlan 85,96 m2 nagyságú konyha és a hozzátartozó 99,8 m2 étkező helyiséget, továbbá térítésmentes használatra haszonkölcsönbe adja Használatba vevő részére a szerződés elválaszthatatlan részét képező 1. számú mellékletben tételesen felsorolt ingó tárgyi eszközöket, amelyet Használtba vevő az általa megtekintett állapotban a felvett vagyonleltár szerint haszonkölcsönbe vesz.
5. Használatba adó, és használatba vevő az étkező és konyhahelyiség átadás-átvételét átadás-átvételi eljárás keretén belül rögzített jegyzőkönyvben dokumentálják, melyhez fotódokumentációt készítenek. Az átadás-átvételi eljárás során rögzítésre kerül a helyiség ellátását biztosító mérőórák óraállása is.
6. A konyha ellátást biztosító közvetlen főmérő, vagy almérő hiányában Használatba vevő a közüzemi költségek m2 alapú megtérítését vállalja Használatba adó részére. Előbbiek részleteit, a számlázás és elszámolás rendjét külön megállapodásban rögzítik Felek, amelynek megkötésre Használatba vevő kötelezettséget vállal.
7. A használat joga Használatba vevőt mind a konyha helyiség, mind az ingóságok vonatkozásban 2021. szeptember 1. napjától határozatlan időtartamra illeti meg.
8. A használatba adott helyiség és a haszonkölcsönbe adott vagyoni eszközök a szerződés ideje alatt mindvégig állami tulajdonnak, és Használatba adó vagyonkezelésben lévő ingatlannak, illetve ingóságnak minősülnek.
9. Használatba vevő a használatba kapott ingatlant, és haszonkölcsönbe kapott ingó vagyonelemeket kizárólag a gyermekétkeztetési tevékenységeinek megvalósítása céljából használhatja.
10. Használatba vevő a használatba vett vagyonelemek működtetését saját felelősségére végzi, azokat mennyiségileg és amennyiben ez releváns érték szerint is nyilvántartja. Köteles továbbá az eszközök működtetéshez/használatához előírt garanciális időn belüli, illetve azon túlnyúlóan a karbantartási, javítási munkálatokat saját költségén elvégezni/elvégeztetni. Használatba vevő köteles a vagyonelemeket rendeltetésüknek megfelelően használni, saját költségén fenntartani és állagukat megóvni. Felelős minden olyan kárért, amely rendeltetésellenes használat következménye. Az üzemeltetés során történő természetes elhasználódások pótlása – saját költségén – Használatba vevő kötelezettsége. Használatba vevő a rendeltetésszerű használattal kapcsolatban felmerült költségek megtérítésére nem tarthat igényt.
11. A Használatba vevő köteles gondoskodni az étkező és konyha helyiségek takarításáról a HACCP előírások betartása mellett.
12. Használatba vevő sem a konyhahelyiséget, sem az ingó vagyonelemeket harmadik személy további használatába nem adhatja Használatba adó engedélye nélkül, ide nem értve az étkeztetés jogosultjait, illetve az étkeztetésben közreműködő személyeket. Utóbbiak tevékenységéért, mint sajátjáért felelős. E rendelkezés megszegése esetén azokért a károkért is felelős, amelyek e nélkül nem következtek volna be.
13. Használatba vevő jelen szerződés megszűnésekor köteles a konyhahelyiséget, és az átadott, 1. számú melléklet szerinti vagyonelemeket az átadáskori állapotban és mennyiségben Használatba adónak visszaadni. Az állapot vonatkozásban a rendeltetésszerű használat és megfelelő működtetés melletti változásokat felek elfogadják, azonban a mennyiségek változása vonatkozásban ezt kizárják.
14. A Használatba adó kötelezi magát, hogy biztosítja az épületbe való bejutást a konyhai személyzet illetve az ételszállítás vonatkozásában munkanapokon 6:00-20:00 között.
15. Használatba adó kötelezi magát, hogy jelen szerződés időtartama alatt a haszonkölcsönbe adott eszközökre biztosítását kiterjeszti, vagy azokra külön biztosítást köt, a biztosítás megkötésének tényét Használatba adó felé köteles igazolni a biztosítási kötvény másolatának bemutatásával. A használatba adott helyiségre, az ingatlanra vonatkozó biztosítás keretén belül Használatba adó rendelkezik biztosítással.
16. Használatba adó jogosult a használatot a helyszínen ellenőrizni, Használatba vevő pedig köteles évente az átadott eszközök leltározását elvégezni, és a hiányok visszapótlása mellett ennek eredményéről Használatba adót tájékoztatni.
17. Használatba vevő vállalja, hogy a hasznosításra vonatkozó szerződésben előírt beszámolási, nyilvántartási, adatszolgáltatási kötelezettségeket teljesíti, az átengedett ingóságokat szerződési előírásoknak és a tulajdonosi rendelkezéseknek, valamint a meghatározott hasznosítási célnak megfelelően használja, továbbá a használat során közvetlen, vagy közvetett módon jogviszonyban álló harmadik félként - kizárólag természetes személyek vagy átlátható szervezetek vesznek részt.
18. Használatba vevő kijelenti, hogy jelen szerződéssel érintett vagyonelemek tekintetében beállt jelentős változásról a változás beállásától számított 8 munkanapon belül tájékoztatja Használatba adót, továbbá vállalja, hogy jelen szerződés ideje alatt bármikor biztosítja a helyszíni ellenőrzés lehetőségét.
19. Amennyiben Használatba adó azt észleli, hogy Használatba vevő a használatra kapott helyiséget és eszközöket a jelen szerződésben foglaltaktól eltérő, vagy rendeltetésellenes módon használja, haladéktalanul jelzi az általa tapasztalt szerződésben foglaltaktól eltérő, vagy rendeltetésellenes használatot számára. Amennyiben Használatba vevő a szerződésben foglaltaktól eltérő vagy rendeltetésellenes használatot nem szűnteti meg, Használatba adó a szerződést rendkívüli felmondással megszüntetheti.

**Vegyes, Záró rendelkezések**

1. Szerződő Felek megállapodnak abban, hogy a jelen szerződésben foglaltak teljesítése érdekében az alábbi személyeket jelölik ki kapcsolattartónak:

* **Használatba adó részéről:**
* Név: Dankó Ferenc
* Telefonszám: 06 20 615 7455
* e-mail cím: danko.ferenc@imk2ker.hu
* **Használatba vevő részéről:**
* Név: Borsi István
* Telefonszám: 06 30 942 9342
* e-mail cím: istvan.borsi2@kk.gov.hu

1. Jelen Szerződés módosítása kizárólag írásban történhet, a Felek közös megegyezése alapján.
2. Jelen szerződést bármelyik fél, 60 napos rendes, írásban közölt felmondás mellett megszüntetheti.
3. Felek között a jelen szerződéssel kapcsolatos mindennemű, jogot keletkeztető, illetve jogról lemondó nyilatkozat, továbbá a teljesítést érintő bármiféle közlés, kérés stb. csak írásban érvényes.
4. Felek jelen szerződéssel kapcsolatos bármilyen, a szerződés záró rendelkezéseinek 1. pontja szerinti kapcsolattartó személyeknek e-mailben, vagy levél útján megküldött kommunikációt írásbeli kommunikációnak minősítenek.
5. Sürgős szükség esetén a nyilatkozat vagy közlés személyesen, vagy telefonon is teljesíthető, de a Felek megállapodnak abban, hogy a jelen szerződés keretében egymással szóban, vagy telefonon közölt nyilatkozataikat, vagy értesítéseiket utólag írásban is megerősítik.
6. Felek rögzítik, hogy tevékenységükre és jellegükre tekintettel jelen szerződés tartalma közérdekű adatnak minősül.
7. Felek kötelezettséget vállalnak arra, hogy a kapcsolattartóként megjelölt természetes személyek személyes adatait, csak a szerződés teljesítéséhez szükséges körben, illetve az esetleges igényérvényesítések körében kezelik. Az adatkezelés időtartama a szerződés megszűnésig tart.
8. Felek kijelentik, hogy a szerződéssel összefüggésben megismert személyes adatok tekintetében adatkezelőknek minősülnek az Európai Parlament és a Tanács (EU) 2016/679 rendelete (GDPR) alapján.
9. Felek kötelezettséget vállalnak arra, hogy a személyes adatok kezelése során a GDPR 5. cikke szerinti elveket betartják, az érintetti jogok gyakorlását elősegítik.
10. Felek a jelen szerződés teljesítése során kötelesek megfelelő technikai és szervezési intézkedésekkel biztosítani a személyes adatok védelmét, figyelembe véve a személyes adatok érzékenységi fokát, a kockázatokat, a meglévő technikai lehetőségeket és az intézkedések meghozatalának költségeit.
11. Jelen szerződésben nem szabályozott kérdésekben szerződő Felek a Ptk., a nemzeti vagyonról szóló 2011. évi CXCVI. törvény, az állami vagyonról szóló 2007. évi CVI. törvény és a végrehajtásra kiadott 254/2007 (X.4.) Korm. rendelet rendelkezéseit tekintik irányadónak.
12. Szerződő Felek jelen szerződést, mint akaratukkal mindenben egyezőt helybenhagyólag írták alá.

Budapest, 2021. ………………. Budapest, 2021. …………………………

**…………………………..… ………………………………**

**Közép-Budai Tankerületi Központ Budapest Főváros II. kerületi Önkormányzat**

**Hajnissné Anda Éva Őrsi Gergely**

**tankerületi igazgató polgármester**

**Használatba adó Használatba vevő**

Pénzügyileg ellenjegyzem: Pénzügyileg ellenjegyzem:

………………………….. ……………………………………..

gazdasági vezető

Jogilag ellenjegyzem:

……………………………….

jogi referens

Mellékletek:

1. sz. melléklet: haszonkölcsönbe adott eszközök tételes listája